Fáradtak és feszültek a karanténban dolgozó orvosok és ápolók – ez derül ki abból a videóból, ami a Szent László kórház fertőző osztályán készült. A videón látni, ahogy egy ápoló és egy orvos egy férfival vitatkozik. Az RTL Klub Híradójához eljutott felvételen a karanténban lévők azt sérelmezik, hogy egy szobában kell lenniük a frissen érkezettekkel, miközben az ápoló és az orvos arról beszél, hogy az egész kórház tele van és percenként jönnek az újabb betegek. A Független Egészségügyi Szakszervezet elnöke azt mondta, egyre nagyobb a nyomás az amúgy is túlterhelt nővéreken és orvosokon. Soós Adrianna úgy tudja, legalább 30 egészségügyi dolgozó került már karanténba azért, mert valamelyik kórházban érintkezett koronavírusos beteggel.

A Híradónak nyilatkozott egy fiatal, akit szintén a Szent László kórházban tartanak megfigyelésen. Ő azt mondta, jobban sajnálja a stresszes orvosokat és nővéreket, mint saját magát.